[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 20.5.2009

COM(2009) 249 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣΗ ΠΡΟΣ ΤΟ ΣΥΜΒΟΥΛΙΟ

σχετικά με τις διαπραγματεύσεις για τη σύναψη πρωτοκόλλου της σύμβασης-πλαισίου των Ηνωμένων Εθνών για τις κλιματικές μεταβολές και την τροποποίηση του πρωτοκόλλου του Κιότο

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣΗ ΠΡΟΣ ΤΟ ΣΥΜΒΟΥΛΙΟ

σχετικά με τις διαπραγματεύσεις για τη σύναψη πρωτοκόλλου της σύμβασης-πλαισίου των Ηνωμένων Εθνών για τις κλιματικές μεταβολές και την τροποποίηση του πρωτοκόλλου του Κιότο

Οι διαπραγματεύσεις για το μελλοντικό διεθνές καθεστώς όσον αφορά το κλίμα διεξάγονται σε δύο παράλληλες ομάδες εργασίας της σύμβασης-πλαισίου των Ηνωμένων Εθνών για τις κλιματικές μεταβολές (UNFCCC) και του πρωτοκόλλου του Κιότο: την ειδική ομάδα εργασίας για τη μακροχρόνια συνεργασία βάσει της Σύμβασης (AWG-LCA) και την ειδική ομάδα εργασίας για τις περαιτέρω δεσμεύσεις των συμβαλλομένων μερών του παραρτήματος I βάσει του πρωτοκόλλου του Κιότο (AWG-KP).

Η Κοινότητα και τα κράτη μέλη έχουν δεσμευθεί για την επίτευξη παγκόσμιας και συνολικής συμφωνίας για το κλίμα στην Κοπεγχάγη τον Δεκέμβριο του 2009. Η συμφωνία αυτή είναι δυνατόν να λάβει διάφορες νομικές μορφές. Μπορεί να πρόκειται, επί παραδείγματι, για μια ευρείας κλίμακας τροποποίηση του πρωτοκόλλου του Κιότο ή για ένα νέο πρωτόκολλο της UNFCCC. Είναι δυνατόν, επίσης, να επιλεγεί ένας συνδυασμός νομικών μέσων – δεσμευτικών και μη.

Η σύναψη μιας νομικά δεσμευτικής συμφωνίας στην Κοπεγχάγη προϋποθέτει την τήρηση ορισμένων διαδικαστικών απαιτήσεων. Το κείμενο πρότασης πρωτοκόλλου ή τροποποίησης πρέπει να έχει υποβληθεί από συμβαλλόμενο μέρος τουλάχιστον έξι μήνες πριν από τη σύνοδο της Κοπεγχάγης («κανόνας των 6 μηνών»).

Στα τέλη του Απριλίου η Γραμματεία της UNFCCC έλαβε μια σειρά εισηγήσεων από τα συμβαλλόμενα μέρη. Μία από αυτές – η πρόταση της Ιαπωνίας για νέο πρωτόκολλο της σύμβασης UNFCCC, πληροί τον κανόνα των 6 μηνών. Επομένως, είναι δυνατόν να συναφθεί στην Κοπεγχάγη νέο πρωτόκολλο της Σύμβασης. Μέχρι σήμερα, δεν έχει υποβληθεί επισήμως καμία άλλη πρόταση στο πλαίσιο του πρωτοκόλλου του Κιότο. Προκειμένου να εξασφαλιστεί ότι θα εξακολουθήσει να υπάρχει δυνατότητα έγκρισης μιας ευρείας τροποποίησης του εν λόγω πρωτοκόλλου, η Επιτροπή προτείνει τα ακόλουθα για την επικείμενη 8η σύνοδο της AWGKP (1-12 Ιουνίου 2009), εφόσον δεν θα έχουν υποβληθεί κατάλληλες προτάσεις από άλλα συμβαλλόμενα μέρη:

1. η Κοινότητα και τα κράτη μέλη να προτείνουν ευρεία τροποποίηση του πρωτοκόλλου του Κιότο, προς έγκριση στην 15η διάσκεψη των μερών (COP15), σύμφωνα με το άρθρο 20 του πρωτοκόλλου του Κιότο·

2. η προτεινόμενη τροποποίηση μπορεί να συνίσταται σε έναν συνδυασμό των τελευταίων διαπραγματευτικών κειμένων που παρουσίασε ο Πρόεδρος της AWGKP και των τελευταίων εισηγήσεων που διαβίβασαν η Κοινότητα και τα κράτη μέλη στη Γραμματεία της UNFCCC·

3. η Κοινότητα και τα κράτη μέλη να δηλώσουν ότι η πρόταση αυτή υποβάλλεται με σκοπό την τήρηση των διαδικαστικών απαιτήσεων για την έγκριση νέου πρωτοκόλλου και τροποποίησης στην COP15 και δεν προδικάζει την τελική θέση τους στις διαπραγματεύσεις.

Η Κοινότητα και τα κράτη μέλη οφείλουν να συνεργαστούν στενά στην COP15 και στις σχετικές προπαρασκευαστικές συνεδριάσεις, προκειμένου να εξασφαλιστεί ότι το νομικό μέσο που θα εγκριθεί στην COP15 θα επιτύχει τους στόχους που καθορίζονται στα συμπεράσματα του Συμβουλίου της 3ης Μαρτίου 2009, καθώς και σε άλλα συμπεράσματα που θα εγκριθούν εν όψει της COP15.